
Nagy Stokes-eltolódású, hatékonyan kioltott fluorogén jelzővegyületek szintézise

Kulcsszavak: flureszcencia; florofór; tetrazin;
A fluoreszcens mikroszkópia során felmerülő háttérfluoreszcencia jelensége, mely a feleslegben alkalmazott, nem specifikusan kötött jelzőmolekuláktól származik, jelentősen rontja a detektálás érzékenységét. A biológiai környezet saját, autofluoreszcenciaként megjelenő természetes emissziója szintén rontja az érzékenységet. Míg az autofluoreszcencia kiküszöbölhető vörös tartomány felé eltolt, vagy nagy Stokes eltolódású festékek használatával, addig a háttérfluoreszcencia okozta problémákat fluorogén jelzővegyületekkel lehet kiküszöbölni.
Az ún. click-to-release reakciókban az IEDDA reakció olyan kaszkádfolyamatot indít el, melynek eredménye egy kötés hasadása. Az ilyen típusú reakciók egyre népszerűbbek a molekuláris biológia és az orvostudomány területén, mivel lehetőséget adnak hatóanyagok kémiai reakció által kontrollált felszabadítására.
Fluoroforok egy csoportját képviselik azok a donor-akceptor festékek, melyekben a donor szerepét fenolát tölti be. Abban az esetben, ha a fenolát szubsztituált, kioltott fluoreszcenciával rendelkeznek. Amennyiben valamilyen külső hatásra a blokkolócsoport lehasad, jelentős intenzitásnövekedés tapasztalható. A tetrazin kiváltotta fluorogenicitással szemben ez a mechanizmus hullámhosszfüggetlen, így jól használható vörös tartományban is.
Kutatómunkám során olyan, hatékonyan kioltott, vörös tartomány felé eltolt gerjesztéssel és emisszióval rendelkező fluorogén donor-akceptor festék előállítását tűztem ki célul melyekben click-to-release mechanizmusra alkalmas tetrazinokat kombináltam in situ keletkező kinon metiddel. Ezekben a tetrazin biztosítja a specifikus célzást, egyben alkalmas a fenolát blokkoló csoportjaként is funkcionálni.
Munkám során sikeresen előállítottam a tervezett alapvázakból kettőt, valamint a további alapvázak előállítása is biztató utakon jár. Az előállított alapvázakhoz sikeresen kapcsoltam önfeláldozó linkeren keresztül a tervezett tetrazinszármazékokat, így összesen 4 célterméken vizsgáltam a click-to-release reakciót.
Két származék esetén a release elfogadható gyorsasággal megtörténik, a másik két származéknál lassabb reakciót tapasztaltam. A fluoreszcencia intenzitása az idő előrehaladtával nő, azonban más hullámhosszon jelentkezik, mint a referenciavegyületek mérésénél, így ez további vizsgálatot igényel.
Távlati terveim között szerepel a további céltermékek előállítása, majd az ígéretes festékeket ezután in vitro majd in cellulo fehérjejelölési kísérletekben tervezzük tesztelni.



